**PREGLED FINANCIRANJA, ŠTEVILA ŠTUDENTOV IN DIPLOMANTOV PO LETIH**

Pripravili smo tabele in grafe, s katerimi predstavljamo gibanje oziroma spremembe dodeljenih sredstev za študijsko dejavnost, števila vpisanih študentov in števila diplomantov po letih.

Podatki se nanašajo na redni študij na 1. in 2. stopnji na javnih in koncesioniranih visokošolskih zavodih (le za koncesionirane študijske programe pri slednjih).

Sredstva za financiranje študijske dejavnosti so se zavodom dodeljevala v skladu s proračunskimi možnostmi, zato so bila med leti večja nihanja (več podatkov in grafov je v xls datoteki). Večinski del sredstev pripada javnim VŠZ; za koncesije je bilo dodeljenih okoli 4 % sredstev. Skupno se sredstva zadnja leta povečujejo in so v letu 2018 (prvič) že presegla (nominalno) vrednost iz leta 2011. S študijskim letom 2022/2023 je v financiranje vstopil nov javni visokošolski zavod in 14 novih koncesioniranih študijskih programov.

Število rednih študentov se je po zavodih različno spreminjalo; od leta 2011 splošno gledano pada, čeprav so bila vmes pri nekaterih zavodih manjša povečanja (več podatkov in grafov je v xls datoteki). Govorimo o splošnem zmanjšanju v obsegu 17,7 % (iz cca. 56.000 na cca. 46.000); na koncesioniranih programih je študentov manj za 26 %. V študijskem letu 2019/2020 glede na leto prej že lahko opazimo povečanje števila študentov, vendar jih je v letu 2021/2022 zopet manj kot leto prej.

Na število diplomantov so, poleg dviga kakovosti študija in spodbujanja čim hitrejšega dokončanja študija, precej vplivale zakonske določbe o zaključevanju starih, predbolonjskih študijskih programov, v zadnjih dveh letih pa epidemiološke razmere in ukrepi. Število diplomantov se je vztrajno povečevalo, višek pa seveda doseglo v letu 2016. Glede na leto 2015 je bilo tako diplomantov starih dodiplomskih študijskih programov na treh javnih univerzah skoraj štirikrat več. Primerjave števila diplomantov leta 2016 z ostalimi leti predvsem na javnih visokošolskih zavodih zato ne odražajo (nujno) realnega stanja. Več podatkov in grafov je v xls datoteki.